**Ministru kabineta noteikumu projekta “Grozījumi Ministru kabineta 2016. gada 9. augusta noteikumos Nr. 534 “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi””**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ekonomikas ministrijas ierosina veikt grozījumus Ministru kabineta 2016. gada 9. augusta noteikumos Nr. 534 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi” (turpmāk – Noteikumu projekts), lai sekmētu 4.2.1.2. pasākuma "Veicināt energoefektivitātes paaugstināšanu valsts ēkās" pirmā projektu iesniegumu atlases kārtas (turpmāk – 4.2.1.2. pasākuma pirmā atlases kārta) pieejamā kopējā publiskā finansējuma apguvi un Eiropas Parlamenta un Padomes 2012/27/ES (2012. gada 25. oktobris) par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK3. panta un 5. panta 1. punkta (turpmāk – Direktīva 2012/27ES) prasību izpildi (katru gadu 3% valsts īpašumā esošo un izmantoto ēku platībās jāīsteno energoefektivitātes paaugstināšanas pasākumi). Noteikumu projekts paredz:* atteikšanos no finansējuma sadalījuma starp ministrijām (turpmāk – kvotas), nosakot Ekonomikas ministriju kā atbildīgo par visu 4.2.1.2. pasākuma pirmās atlases kārtas kopējo publiskā finansējuma sadalījumu;
* mainīt apliecinājumu saņemšanas kārtību;
* projektu iesniedzējiem nesūtīt uzaicinājumu iesniegt projekta iesniegumu.

Noteikumu projekts stāsies spēkā pēc tā publicēšanas Latvijas Vēstnesī. |

|  |
| --- |
| **I. Tiesību akta projekta izstrādes nepieciešamība** |
| 1. Pamatojums | 1. Eiropas Savienības struktūrfondu un Kohēzijas fonda 2014. - 2020. gada plānošanas perioda vadības likuma 20. panta 6. un 13. punkts. 2. Latvijas Republikas Ministru kabineta 2019.gada 10.septembrī sēdes protokols Nr.39, 26.§ punkts Nr.2 |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 2019. gada 10. septembra sēdē pieņēma lēmumu konceptuāli mainīt kārtību, kādā tiek sniegts ES fondu atbalsts energoefektivitātes paaugstināšanai 4.2.1.2. pasākuma pirmās atlases kārtas ietvaros (skatīt informatīvo ziņojumu "Par darbības programmas "Izaugsme un nodarbinātība" 4.2.1.2.pasākuma "Veicināt energoefektivitātes paaugstināšanu valsts ēkās" pirmās un otrās projektu iesniegumu atlases kārtas īstenošanas progresu" un no tā izrietošo Ministru kabineta sēdes protokollēmumu (TA-1598)). Saskaņā ar sniegto informāciju informatīvajā ziņojumā "Par darbības programmas "Izaugsme un nodarbinātība" 4.2.1.2. pasākuma "Veicināt energoefektivitātes paaugstināšanu valsts ēkās" pirmās un otrās projektu iesniegumu atlases kārtas īstenošanas progresu"" līdz 2019. gada 1. augustam Centrālā finanšu un līgumu aģentūrā (turpmāk – CFLA) 4.2.1.2. pasākuma pirmās atlases kārtas ietvaros iesniegts101 projektu iesniegums no 120 plānotajiem. Noslēgts līgums/vienošanās ir ar 70 projekta iesniedzējiem par kopējo publisko finansējumu 42 387 075 EUR, savukārt pabeigta ir tikai 14 projektu īstenošana par kopējo publisko finansējumu 6 560 560 EUR. 4.2.1.2. pasākuma pirmās atlases kārtas ietvaros neiesniegtie projekta pieteikumi jāiesniedz līdz šī gada 31. decembrim un jāīsteno 48 mēnešu laikā, bet ne vēlāk kā līdz 2022.gada 31. oktobrim. Lai veicinātu 4.2.1.2. pasākumam pirmās atlases kārtas pieejamā kopējā publiskā finansējuma straujāku apguvi, līdz šim ir veikti virkne uzlabojumi Ministru kabineta 2016. gada 9. augusta noteikumos Nr. 534 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi” (turpmāk – MK noteikumi Nr. 534), dodot iespēju projektu iesniedzējiem vienkāršotā kārtībā palielināt projekta attiecināmo izmaksu apjomu arī pēc līguma noslēgšanas par projekta īstenošanu, kā arī atvieglojot un paātrinot uzaicinājuma nosūtīšanas procesu. Ir veikti vairākkārtēji grozījumi MK not. Nr. 534 ar mērķi atvieglot projektu īstenošanu. Neskatoties uz veiktiem grozījumiem un atvieglotajiem procesiem, pēc izvērtētās informācijas uz 2019. gada 1. augustu 7 ministrijas vēl nav iesniegušas projekta pieteikumus 100% apmērā par visām ēkām, ko plānots atjaunot 4.2.1.2. pasākuma pirmās atlases kārtas ietvaros. Tāpat arī ir identificēts, ka CFLA ir iesniegti projekti par ēkām, kuras tikai iespējams tiks atjaunotas trūkstošā finansējuma dēļ, tādā veidā rezervējot piešķirtās kvotas apmēru, savukārt ministrijas, kurām ir publiskā finansējuma atlikumus kvotas ietvaros, šobrīd to nekur nenovirza. Pēc pieejamās informācijas uz 2019. gada 1. augustu kopējā pieejamā publiskā finansējuma 4.2.1.2. pirmās atlases kārtā atlikums pēc visu projekta iesniegumu iesniegšanas CFLA veidos 4 418 805*euro* (pieņemot, ka liela daļa no ministrijām līdz šim ierastai praksei nepalielina jau iesniegtajiem projektu iesniegumiem finansējumu). Ņemot vērā minēto un, ka vidēji nepieciešami 3 gadi no projekta pieteikuma iesniegšanas CFLA līdz ēkas nodošanai ekspluatācijā, pastāv risks, ka liela daļa no projektiem netiks īstenoti vai arī vēlāk tiks atsaukti nepietiekama finansējuma, vai rādītāju neizpildes dēļ, līdz ar to publiskā finansējuma atlikums paredzams vēl lielākā apmērā. Ņemot vērā minēto, pastāv risks nenodrošināt publiskā finansējuma apguvi, Noteikumu projekts paredz šādas izmaiņas MK noteikumos Nr. 534:1. ***Precizēt MK noteikumu Nr. 534 1. pielikumu, neparedzot kvotu sadalījumu.***

 MK noteikumu Nr. 534 1. pielikumā ir noteikts kvotu sadalījums pa resoriem. Lai nodrošinātu pieejamā kopējā publiskā finansējuma apguvi un Direktīvas 2012/27ES prasību izpildi, Ekonomikas ministrija ierosina neparedzēt kvotu sadalījumu starp ministrijām un nozīmēt Ekonomikas ministriju kā atbildīgo par visu 4.2.1.2. pasākuma pirmās atlases kārtai kopējā publiskā finansējuma sadalījumu. Ekonomikas ministrija, kā atbildīgā par visu atlases kārtai publiskā finansējuma sadalījumu, regulāri sekos Kohēzijas politikas fondu vadības informācijas sistēmā iesniegtiem projektu iesniegumiem un atjaunos sarakstu ar ministriju un to padotības iestāžu īpašumā un lietošanā esošajām valsts ēkām, kurās 4.2.1.2. pasākuma pirmās atlases kārtas ietvaros plānots īstenot energoefektivitātes paaugstināšanas pasākumus (turpmāk - prioritārais valsts ēku saraksts), kas publicēts Ekonomikas ministrijas mājaslapā (skatīt <https://www.em.gov.lv/lv/es_fondi/atbalsta_pasakumi_2014_2020/energetika_un_energoefektivitate/veicinat_energoefektivitates_paaugstinasanu_valsts_ekas_/> ) un, kurā būs atspoguļota aktuālā informācija par atlikušo pieejamo kopējo publisko finansējumu. Prioritārajā valsts ēku sarakstā tiks apspoguļots iesniegto projektu iesniegumu publiskais finansējums, kā arī tiks aktualizēta informācija, ja tiks veikti grozījumi jau noslēgtajos līgumos/vienošanās ar CFLA, paredzot attiecināmo izmaksu palielināšanu vai samazināšanu, pēc kā projekta iesniedzēji varēs redzēt 4.2.1.2. pasākuma pirmās atlases kārtai kopējā publiskā finansējuma atlikumu uz kuru vēl var pieteikties vai prasīt sadārdzinājuma gadījumā papildus finansējumu (jau iesniegtie un vērtēšanas procesā esošie projektu iesniedzēji).Ēkām, kuras līdz šim bijušas iekļautas prioritārajā valsts ēku sarakstā un līdz šim nav iesniegušas projekta iesniegumu CFLA, joprojām tiek atspoguļotas sarakstā, bet tām vairs netiks norādīts nepieciešamais pieejamais publiskais finansējums. Katrs projekta iesniedzējs pats izvērtēs, kāds finansējuma apmērs nepieciešams energoefektivitātes pasākumu īstenošanai, to norādot projekta iesniegumā. Ekonomikas ministrija regulāri sekos līdzi iesniegtiem projektu iesniegumiem CFLA un aktualizēs informāciju prioritārajā valsts ēku sarakstā, norādot ēkām nepieciešamo publiskā finansējuma apmēru attiecināmo izmaksu segšanai. Šāda pieeja nodrošinās aktuālas informācijas pieejamību visiem projekta iesniedzējiem. Papildus vēršam uzmanību, ka 4.2.1.2. pasākuma pirmās atlases kārtas ietvaros var tikt atjaunotas tikai tās ēkas, kas iekļautas prioritārajā valsts ēku sarakstā. Ja pēc ministriju ieskatiem prioritārajā valsts ēku sarakstā nepieciešams iekļaut vēl kādu ēku, kas līdz šim tur nav bijusi, jo līdz šim tas kvotas ierobežojumu dēļ nebija iespējams, saraksts var tikt papildināts par to informējot Ekonomikas ministriju.1. ***Mainīt apliecinājumu saņemšanas kārtību.***

Saskaņā ar MK noteikumiem Nr. 534, šobrīd projekta iesniedzējs saņem apliecinājumu no ministrijas par atļauju īstenot projektu, kurā tiek norādīta informācija par projekta attiecināmām un neattiecināmām izmaksām, un izmaksu segšanas avotiem. Pēc grozījumu veikšanas MK noteikumos Nr. 534 tiek mainīta apliecinājumu saņemšanas kārtība, paredzot trīs situācijas:1. Ja projekta ietvaros paredzētas tikai attiecināmās izmaksas, apliecinājums nav nepieciešams.
2. Ja projekta ietvaros papildu attiecināmajām izmaksām tiek paredzētas arī neattiecināmās izmaksas, tad projekta iesniedzējam nepieciešams saņemt apliecinājumu par atļauju īstenot projektu no ministrijas, (kuras padotībā tas atrodas), kurā norādīta informācija par neattiecināmo izmaksu segšanas avotiem
3. Gadījumā, ja palielinās projekta attiecināmās izmaksas pēc projekta iesnieguma iesniegšanas CFLA līdz projekta apstiprināšanai nosacījumu izpildes laikā, ja projekta apstiprināts ar nosacījumu, vai pēc vienošanās/līguma noslēgšanas ar CFLA, tad finansējuma saņēmējs CFLA iesniedz Ekonomikas ministrijas apstiprinājumu par projekta attiecināmo izmaksu palielināšanu.

Mainot apliecinājumu saņemšanas kārtību, tiks paātrināta projektu iesniegumu iesniegšana CFLA, jo attiecināmo izmaksu izmaiņu gadījumā nebūs nepieciešams saskaņojums no attiecīgā resora.1. ***Noteikt, ka projekta iesniedzēji vairs netiek aicināti iesniegt projekta iesniegumu.***

Esošā kārtība paredz, ka attiecīgais resors informē CFLA par uzaicinājuma nosūtīšanu projekta iesniedzējam uz kā pamata CFLA nosūta uzaicinājumu projekta iesniedzējam. Ņemot vērā, ka grozījumi MK noteikumos Nr. 534 vairs neparedzēs kvotu sadalījumu pa resoriem, CFLA netiks sūtīta informācija par nepieciešamību uzaicināt projekta iesniedzēju, līdz ar to projekta iesniedzējam netiks sūtīts uzaicinājums. Prioritārajā valsts ēku sarakstā katram ir noteikts projekta iesnieguma iesniegšanas gala termiņš CFLA. Turpmāk visiem projektu iesniedzējiem, kuri vēl nav iesnieguši projekta iesniegumus, tiks noteikts viens iesniegšanas termiņš - 2019. gada 31. decembris. Līdz ar to visi projekta iesniedzēji, kas iekļauti prioritārajā valsts ēku sarakstā, var bez uzaicinājuma iesniegt projekta iesniegumu CFLA. Nosakot vienu iesniegšanas termiņu, papildus nav nepieciešams kontrolēt projektu iesniegumu iesniegšanas termiņu, kas atvieglotu procesu un neradītu lieku administratīvo slogu. Visi iepriekš CFLA nosūtītie uzaicinājumi projektu iesniedzējiem par projekta iesnieguma iesniegšanu zaudē spēku.Ņemot vērā minēto, papildus nepieciešams veikt grozījumus MK noteikumu Nr. 534, 1. pielikumā, neparedzot resoriem pieejamā publiskā finansējuma maksimālo apmēru attiecināmo izmaksu segšanai. Nepieciešams noteikt, ka Ekonomikas ministrija nodrošina un kontrolē pieejamā kopējā publiskā finansējuma nepārsniegšanu, nevis šobrīd MK noteikumu Nr. 534 1. pielikumā minētie resori.Papildus veikti tehniski precizējumi arī citos MK noteikumu Nr. 534 punktos. |
| 3. Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
|  4. Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts ēku īpašnieki un lietotāji. |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz ietekmi uz administratīvo slogu un tautsaimniecību.Nav identificēts administratīvā sloga palielinājums ne potenciālajiem finansējuma saņēmējiem, ne fondu vadībā iesaistītajām institūcijām. |
| 3. | Administratīvo izmaksu monetārs novērtējums | Projekts šo jomu neskar. |
| 4.  | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Citas starptautiskās saistības  | Nav |
| 2. | Citas starptautiskās saistības  | Nav |
| 4. | Cita informācija | Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk – Direktīva 2012/27/ES) ir pārņemta ar Energoefektivitātes likumu, bet ar 4.2.1.2. pasākuma pieejamo finansējumu tiek sniegts ieguldījums Direktīvas 2012/27/ES noteikto mērķu sasniegšanā. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts un tā anotācija ir ievietota Ekonomikas ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts tika ievietots sabiedrības apspriešanai:1) Ekonomikas ministrijas tīmekļvietnē:<https://em.gov.lv/lv/Ministrija/sabiedribas_lidzdaliba/diskusiju_dokumenti/>2) Ministru kabineta tīmekļvietnē:<https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Saņemtas vēstules 2019.gada 12.septembrī Nr.5.1-24/21 no Finanšu ministrijas un 2019.gada 13.septembrī Nr. 1-10/3345 no Tieslietu ministrijas ar ierosinājumiem. |
| 4. | Cita informācija |  Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta īstenošanu nodrošinās Ekonomikas ministrija kā atbildīgā iestāde, kā arī Centrālā finanšu un līgumu aģentūra kā sadarbības iestāde, kas nodrošinās iesniegto projektu iesniegumu pieņemšanu un vērtēšanu. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija.Noteikumu projekts tiks realizēts esošo cilvēkresursu ietvaros. |
| 3. | Cita informācija | Nav |

Ekonomikas ministrs R.Nemiro

Vīza:

Valsts sekretārs Ē.Eglītis

Soļonova, 67013171

Vita.Solonova@em.gov.lv